
B7‑0341/2012

Az Európai Parlament állásfoglalása uniós jogi keret létrehozásáról a kedvtelésből tartott és az elkóborolt állatok védelmére

(2012/2670(RSP))

Az Európai Parlament,

–
tekintettel az uniós polgároktól beérkező petíciók nagy számára (1613/10., 1274/2011., 1321/2011., 1377/2011., 1412/2011. számú és további petíciók), melyekben uniós jogi keret létrehozását kérik a kedvtelésből tartott és az elkóborolt állatok védelmére,

–
tekintettel a kedvtelésből tartott állatok védelméről szóló európai egyezményre (CETS-szám: 125),

–
tekintettel eljárási szabályzata 202. cikkének (2) bekezdésére,

A.
mivel az EUMSZ 13. cikke előírja, hogy mivel az állatok érző lények, az Uniónak és tagállamainak teljes mértékben szem előtt kell tartaniuk az állatjóléti követelményeket;

B.
mivel annak ellenére, hogy becslések szerint a kedvtelésből tartott állatok száma az Unióban mintegy százmillió egyedre tehető, nincs uniós szabályozás a kedvtelésből tartott és az elkóborolt állatok védelmére;

C.
mivel a kedvtelésből tartott állatok védelméről szóló európai egyezményt még nem minden tagállam írta alá;

D.
mivel a kedvtelésből tartott állatok és az elkóborolt állatok sok tagállamban rossz bánásmód és kegyetlenkedések áldozatai, és mivel a petíciók benyújtói elsősorban a déli és keleti tagállamokat említik;

1.
felhívja az Európai Uniót és a tagállamokat, hogy ratifikálják a kedvtelésből tartott állatok védelméről szóló európai egyezményt, és rendelkezéseit ültessék át a tagállami jogrendszerekbe;

2.
felszólítja a Bizottságot, hogy hozzon létre uniós jogi keretet a kedvtelésből tartott és az elkóborolt állatok védelmére, és ez tartalmazza a következőket:

•
állatazonosítási és -nyilvántartási szabályok, 

•
az elkóborolt állatok állományának kezelésére irányuló stratégiák, ideértve az oltási és sterilizációs programokat,

•
a felelős állattartást előmozdító intézkedések,

•
az engedéllyel nem rendelkező kennelek és menhelyek tilalma,

•
az elkóborolt állatok orvosi rendelvény nélküli elpusztításának tilalma,

•
az állatjóléttel kapcsolatos tájékoztató és képzési programok az iskolákban,

•
komoly szankciók foganatosítása a szabályokat be nem tartó tagállamokkal szemben;

3.
utasítja elnökét, hogy továbbítsa ezt az állásfoglalást a Tanácsnak és a Bizottságnak.

